9
Poruva nai mwatanaa Iutaara tura
1 Nte Iesusira nraaqiara variqananra tina, nte qutaa qua nraahu ti varuvama. Kotira mwanraquravanto ni mutukyaqi ntaqikyi varihananra tina, nte hia unra qua nkyi timwa nyinrenrave.
2-3 Nte ntena nramwunaa Iutaa ni kuaa nraanrenra riauqaro ni mpoqama kyero ua iharo ni mutukyavanto uaqia ihana variqina vi varurama. Po, aanra qio vahirarovauma Iutaavanto Karaisira qua ntapihi kyeta riaate tiro, Kotiva ni inronra hiro Karaisiraqaatairo ni teqa kyero qatinani tuto kyaarive qianinra.
4 Kotiva Iutaa mwihuara nraahu tiqaro, Nte nkyi nyaanraanrita nkye ni nraaqiarama varivarave, timwa kyero nai peqa okyara nyaamwutovata taqora. Kuaa mwihuara nraahu tiqaro, Nte mwitaama kyena nkyiqa ntaqikyiqina virerave, timwa kyero Kotiva mwihuara timwa to quara mwihua timwa nyunra. Kotiva kuaa mwihuara nraahu mwataama kyeta mwaanra tiqatama nkye ni nutu tuaaheraqi quate timwa kyero, qaiqaavata kuaa mwihuara nraahu nai kyauqu nriqiqaa vatero tiqaro, Nte nkyi mwitaa mwitaa hirerave, tura.
5 Kotiva mwitaa tuvata haaru nronra vaisinramwuvata Iutaa mwihua haivaqahua nraahu varura. Karaisivavata kuaa okyara Iutaa okyara mwiqitai nraahu qovarama vura.
Karaisiva vunyaava ekyaa inraikyaqaa ntaqikyi variva, mwiva ekyaa enta qati nraahu variariva variraqe tire ekyaa enta mwia nrutu tuaaheraqi quara. Nte qutaama tuqo.
Kotiva nraakye qora nai kyaama taani okyarara tura
6 Qio Iutaavanto hia Kotira qua rie variavata mwia kyaara qiove tire Kotira quavanto raupirima viho qiananra? Hiama mwitaa qiananra. Isarerivanto variavaro hia ekyaa mwihua Kotiva nai kyaama taihua variara.
7 Hia ekyaa Evarahaamunra nraaqiara mwihua Kotira nraaqiara variara. Kotiva Evarahaamunranra mwitaama tiro, I mwaaqu Aisaakira nraaqiara mwihua nraahuma i nraisi varivarave, tura.
8 Mwi quara okyara mwitaamama vahiro: Hia Evarahaamuva nai kyakya hiraqa mwata taihua Kotira nraaqiara variara. Evarahaamuva tintema kyeta Kotirara qutaama qiaro tihua, mwihuama Kotira nraaqiara varivara.
9 Kotiva kyauqu nriqiqaa vatero Evarahaamunranra mwitaama tiro, Mwi entara nte uro ntantena tumuanrinro i nraata Seraava qoraisi nraaqiara mwata taananrove, tura.
10 Hia mwi quava nraahu vahiro. Mpo quavatama vahiro. Revekaara mwaaqutana varuvaro mwitanahua sova kuaikuvanto tiri haivaqava Aisaakiva varura. 11-12 Revekaava nraaqiara tuaqama virovata hia nraaqiara kaapitana mwata tovata mwitanahua hia kyuqe kyaiqave uaqia hi kyaiqarave varo entara, Kotiva naivanto vu nraato tu kyero qua vatero tiqaro, Vakyaava qata kyaiqa vaisi variananrove, tura. Kotiva nai kyakya hiraqa vaisi nyaanraivara tiro, Kotiva hia mwitanahua kyaiqara riaraitiro, mwia qata nraahu nai kyaama tora.
13 Kotira qua qara ntumwa toraqi Kotiva mwitaama tiro:
Iaikopurara ni mutukya vaiharo Isorara hiama ni mutukya
vaiho, tura.
14 Kotiva mwitaa tura mwianra tire nanreve qiananra? Kotiva hia ntapihi kyero qua ti varivama varihove qiananra? Qaqao, tire hiama qio mwitaa qiananra.
15 Haaru Kotiva Mosesira timwa mwinro tiqaro,
Nte vaisi mpo hia ruataa hiraqe nte mwia hiama ruaninrave.
Nte vaisi mpora po kye timwa mwataataa hiraqe
nte mwianra po kye timwa mwataaninrave, tura. (Kyatura 33:19)
16 Mwianra rieqaro hiama qumina vaisi mpovanto tiraro Kotiva mwianra po kye timwa mwataananro. Hiama vaisivanto Kotira kyuqe kyaiqa vara mwatairaro mwianra rieqaro po kye timwa mwataananro. Kotiva nai nraato tu kyero nai mwi vaisirara kyakya hiraro mwianra po kye timwa mwataananro.
17 Mosesiva qara ntumwa toraqi Kotiva Perorara mwitaama tiro:
E variqara ni peqa okyara taqenanrave.
E ni peqa okyara taqairata ekyaa mpo mwatanaa
mpo mwatanaa ni nutu ntapihi kyevarave.
Nte mwianra rieqanama nte i nronraqama kyauqara
e vunyaa vaisivanto variaro, tura. (Kyatura 9:16)
18 Kotira okyaravanto mwitaamama vahiro. Kotiva ta vaisirara po kye timwa mwataataa hiraro Kotiva mwianra po kye timwa mwataananro. Kotiva hia vaisi mpora po qiataa hiraro mwiva vaisi mwiva ni qua riaankyo tiro, mwia vikyokya kepukyaqama kyeroma tita taananro.
Kotiva po qiani okyararavata Kotira raraqa taani okyararavata tura
19 Kotira okyaravanto mwitaama vahirera mpovanto nkyiqitairo qaqao tiro tiqaro, Nanraqamave Kotiva tiriqaa qua vataiho? Tiriqitairo tavave Kotira kyakya hira raaquta kyaananrove? qiananrove.
20 Nkyiqitairo mpovanto mwitaa tirera, nte nai timwa mwinrenra. E qumina vaisivanto variqarara tira, e hia Kotirara mwitaa tinanrave. Vaisivanto aatapai vara kyero tave utu taiharo tave mwiva hiama qio tiqaro, Qaqao nanraqamave e ni mwataama kyera utu taaro? qiananro.
21 Tave utuari vaisiva qioma nai kyakya hianinraqaa tave utuananro. Mwiva aatapai kuaa mwiaqotairo qioma tave mpo kyuqema kyero utu tero tave mpo qumina tave uaqiama kyerovata utu taananrove. (Mwia votima kyero Kotiva nai varaataa hiani kyaiqara varairaqe hiama tire Kotirara e hia mwitaa hiante qiananra.)
22 Kuaa qarama kyero mpo hia nraakye qorahua mwihua nkyiari uaqia hi kyaiqara utuara kyaara Kotiva mwihua taiqa kyaataara vaiharovata Kotiva qati kyaihata variahuara hiave Kotira raraqa tairaro mwihua rirata mwihua mwia peqa okyara taqevara?
23 Nraakiara Kotiva mpo hi nraakye qorahua ru taiqa kyero mwiaqaatairo mwiva qioma tiri mpo hiara nraakye qorahuara po tiro tiqaro, Nte mwihua kepukyaqama kyaarita mwihua nivata kuaaqi variqi vivarave, qiananro. 24 Kotira kyakya hiva mwitaama vaiharora tiro, mwiva tiri Iutaa mpo hurahuavata, mpo mwatanaa mpo hiahuavata, nai kyaama taira.
25 Haaru poropeti vaisi Hosaiaava qara ntumwa tero Kotiva mwitaama tiho tiro:
Mpo mwatanaavanto hia niniqama kye variahua, mwihua
varivaqe nte mwihuarama ni nraakye qorave qianinrave.
Ni mutukyavanto hia mwi mwatanaahuara vahuhua,
mwihuarama ni mutukyavanto vahiananrove. (Hosaiaa 2:23)
26 Nkye hia Kotiranivanto variavo tu mwatara
mwi mwataraqaanaa nraakye qora
mwihuara mwitaama qiananro,
Kotiva mwanriqavanto qati variqiro vi variva varirata
nkye mwia nraakye qorama varivarave qiananrove,
tura. (Hosaiaa 1:10)
Mwi quara qara ntumwa tova vaiharo mpo quavata vahiro.
27 Mpo poropeti Asaiaava haaru aakyara ntamwa kyero Isareriara
mwitaama tiro:
Nraakiara Isarerivanto nramanri tokyasataa
nruqa airi vahintema kyeta mwihua airinti
variraqitairovata Kotiva hia airi sitaraitiro,
mwiva pataqiatana nraahuma sitaananrove.
28 Kotiva hia qakyoma kyero ko tiraitiro,
mwiva qamwanrama kyero ko timwa kyero
mwihua quaqa vataananrove, tura. (Aisaiaa 10:22-23)
29 Mwitaa timwa kyero Asaiaava haaru mpo quavata tiqaro:
Kotiva nyaamwuni variahuaqaa ntaqikyi variva
hia tiri nraakye qora pata mponramwu
vekyahu nyataarita nraaqiara mwata humwuanrama
taivata airi variate titirio,
Kotiva Sotomivata Komoravata ntuqutu taiqa
kyontema kyeroma tirivata ntuqutu taiqa kyaihata
tire taiqama vuratirio, tura. (Aisaiaa 1:9)
Isarerivanto hia Iesusirara qutaave tu quara
30 Mwi quara okyara mwitaamama vahiro: Mpo mwatanaavanto varita hia mwihua tiqata, Kyai Kotira aanra kyuqera mwiaqaa quare, qiahua variqi vita mwiaqaatai mwihua Iesusirara qutaa mwivave qiavaro Kotiva mwihua avuqavuma nyataira.
31 Isareri nraakye qora Iutaavanto tiqata, Kyai Kotiva Mosesira mwu quara riemwaqita quare, timwa kyeta variqi viqata mwihua hia qua okyara mwia ntapihi kyeta riaraitita variavaro mwia kyaara Kotiva hia mwihua avuqavuma nyataira.
32 Nataa ihatave Iutaavanto apiqama quavo? Mwihua tiqata, Tire mwi kyaiqara mwi kyaiqara varaqi quararo qioma Kotiva qamwata timwa taananrove, timwa kyeta mwiaqaatai hia Karaisirara nronraqama kye riaara. Vaisivanto oriqaatairo aantapo hiro ntuqutu vintema kyeta mwihua Karaisiraqaatai aantapomaqita ntuqutu vi variara. Mwihua Karaisirara api vu nraato rie variara.
33 Kotira mpukuqi mwitaama tiro:
Taqaate, nte Saioniqi (Ierusaremiqi) ori mpo
ntamwa taarita nraakye qoravanto mwiaqaatai
ntamwa aantapoma vareta ntuqutu vivarave.
Ori mwiaqaataita airivanto ntuqutu vivarave.
Ori mwianra qutaave qiariva hiama kyauruananrove,
tura. (Aisaiaa 8:14)