TAITAASI
Poruva Taitaasirani qara vara kyora
Iesusira qati vara sivuma kyovaro nyaamwuni uro varuvaro 36 ihive nritarovaro Poruva qaiqaa karavuqi variqaro mwaa quara qara ntumwa tora.
Taitaasiva hia Iutaa vaisi nai mpo mwatanaavanto Iesusira nraaqiaraqama viro varuvaro Poruva mwianra mwataama kyera nraakye qora Kotira aanra nyaamwutaante tiqaro Taitaasirani qara ntumwa tora.
1
1 Nte Poruva Kotira kyaiqa vaisi varuvama. Kotiva ni nronraqama kyaihana nte Iesusi Karaisira qua timwa nyiqi vi varuvama varina.
Kotiva nai kyaama tai nraakye qorahua Karaisirara kepukyaqama kye variqi viqata qutaa qua okyara riemwaqi quate tiro, Kotiva ni titairave.
2 Kotiva hia unra qua ti variva haaru hia mwaa mwatara ututo entaraqaa nai kyauqu nriqiqaa vatero tiqaro, Ntena kyaama taani nraakye qorahua ekyaa enta qati variqi vivarave, tura. Mwianra rieqanama nte nraakye qora timwa nyiqanama, Nkye Kotirara kepukyaqama kye riemwaqi viqatama mwi entara vekya variqi quate, ti varurave.
3 Kotiva nai kyaama tai nraakye qorahua ekyaa enta qati variqi vivarave timwa kyero variqi vuvaro nai timwa to entaraqaa Iesusi Karaisiva tumu ntero Kotira qua qaraakya qua qovarama kyora. Mwi quara nraakye qora timwa nyiqira quante tiro, Kotiva tiri huvantu timwa taariva, mwiva ni nronraqama kyaihana nte mwi quara nraakye qora timwa nyiqi vi varuvama varina.
4 Taitaasio, nte mwaa quara inima qara ntumwa tena. Tiretana Karaisira qua kuaa qua nraahu riemwaqi vi varunanranra tina, nte iara ni mwaaquve turave. Kotiva tiri tiqovavata Iesusi Karaisiva tiri kyaahaqa hiarivavata i kyuqema mwataivaro i mwutukyaqitairo qihaakya hi varirara variana.
Mwaa quara rieqara vaisi nronraqama kyairata Iesusira nraakye qoraqaa ntaqikyiate tura
5 Iara nte hia taiqa kyaani kyaiqara ntapihi kyera taiqa kyera mpo mwatukya mpo mwatukyaqitaira vaisi nronraqama kyairata Iesusira nraakye qoraqaa ntaqikyiqi quate tina, nte Kiritini i kyena nrunrave. Qio nte mwini variqana i timwa mwiava quara riemwa taante. 6 E vaisi nronraqama kyarera hira mwataama variani vaisira nronraqama kyaante:
Mwi vaisiva varirata nraakye qoravanto hia mwianra uaqia hi
kyaiqara utiho timwa kye mwiaqaa qua vatevama variari.
Mwi vaisiva nraakye kuaa varataarivama variari.
Mwi vaisira nraaqiaravantovata Karaisira qua riemwaqi viqata
mwihuavata hia api aanra nrohiraitita, nkyiari nyohua sohua qua
nraahuma riemwaqi quata.
7 Mwi vaisiva Kotira kyaiqaqaa ntaqikyiqiro quaninranra tiro,
qora kyaiqa varaani quava hia mwiaqaa vahiari.
Mwi vaisiva hia nai quara nraahu kyuqerave timwaqiro quari.
Mwi vaisiva hia qamwanrama kyeqaro raraqa taariva variari.
Mwi vaisiva hia nramanri nrenro uera ntaari vaisiva variari.
Hia mwi vaisira raraqa tairaro qamwanrama kyeqaro mpohua
ntuqutuariva variari.
Hia munimanra mpoqiavata mwutukya ntuari vaisiva variari.
8 Mwi vaisiva nyianrasai nrihua kyarave qiatomwave nyianrivama
variari. Mwiva kyuqe okyarara mwutukya vahiarivama
variari.
Mwi vaisiva naiqa kyuqema kye ntaqikyiarivama variari.
Mwiva avuqavuma kyero nrohiari vaisivama variari.
Mwiva kyotataqama kye variari.
Mwiva nai kyaiqa vutu nteqaro varaari vaisivama variari.
9 Qutaa qua mwia timwa mwia quara mwi vaisiva tuqara kyero
tutaari vaisivama variari.
Mwiva mwitaa hiari vaisiva variqaro qioma mpohuavata kyaahaqama
nyataari.
Mwiva mwitaamaqiro viqaro api qua ti vaisihua quavata
nraatara kyairata mwihua nkyiari api qua ntapihi kyaata.
Mwaanra apiqama kye ti vaisihuara rauriqara variante tura
10 Vaisi airivanto mwihua kepukyaqama kye Iutaa mwaanra okyarara rie variahua, mwihua tiri quara qoririma kyeqata mwihua qumina qua unra qua nraahu timwa nyiqi vi variarave.
11 Mwihua munimanra nraahu rieqata api qua ti variavata mwihua quaqaara mpo nraamwu mpo nraamwuqi variahua apiqama vivi hiarave. Mwihua uaqia hi quara ti variarara tira, e mwihuara qaqira kyeta tirema variate qiante.
12 Kiriti vaisi mpovanto nraakiara qovara hianinranra timwa nyi varu vaisiva haaru variqaro nai nramwunaahuara mwitaama tiro:
Kiritiqinaahua unra qua nraahu ti variahuave.
Mwihua qaakyau quara vairi nraantantamwa kye
variarave. Mwihua hia kyaiqa vararaitita,
qumina aanra nrohiqata kyara nraahu
kyovi kyaavirama kye nre variarave, tura.
13 Haaru mwi vaisiva tuva qutaama vahiro. Mwianra rieqarama mwi mwatanaahuara kepukyaqama kyera tiqara, Qora qua qaqira kyeta kyuqe qua nraahu riemwaqi quate, qiante.
14 Iutaavanto uri qua tira hia riaate, qiante. Vaisi mponramwuvanto nkyiari riemwa kyeta hia mwitaa mwataa hiate ti quaravata hia riaate, qiante.
15 Kyuqe vu nraato vahiari vaisiva variqaro mwiva ekyaa inraikyara kyuqe inraikyavema qiananro. Vaisi mpovanto hia Iesusirara qutaave qiariva ua vu nraato vahiariva hiama qio mpo inraikyaravata kyuqe inraikyave qiananro. Mwia vu nraato mwutukyaqitairo apiqama quaninranra tiro, mwiva ekyaa inraikyara qora inraikyavema qiananro.
16 Mwitaa hia vaisihua nkyiari nyoqitai tiqata, Tire Kotirara rieqata nrohi varurahuave, timwa kyeqata variavaro mwihua kyaiqavanto mpovau vaihata Kotira qoriri hi kyaiqara varaqi vi variarave. Mwihua mwitaama kye nrohi variavaro Kotiva mwihuara qua raaqute varia vaisihuave tirave. Mwihua Kotira qua raaqute variarara tiro, kyuqe kyaiqavanto hiama qio mwihuaqi vahiananrove.